新豐吟
作者：良价
朝代：唐

paragraphs: 古路坦然誰措足？無人解唱還鄉曲。
清風月下守株人，涼兔漸遙春草綠。
天香襲兮絕芳馥，月色凝兮非照燭。
行玄猶是涉崎嶇，體妙因茲背延促，殊不然兮何展縮，縱得然兮混泥玉。
獬豸同欄辨者嗤，薰蕕共處須分郁。
長天月兮遍豁谷，不斷風兮偃松竹。
我今到此得從容，吾師叱我相隨逐。
新豐路兮峻仍皾，新豐洞兮湛然沃。
登者登兮不動搖，遊者遊兮莫勿速。
絕荆榛兮罷釿斸，飲馨香兮味清肅。
負重登臨脫屣迴，看他早是空擔鞠。
來駕肩兮履芳躅，至澂心兮去凝目。
亭堂雖有到人稀，林泉不長尋常木。
道不鐫雕非曲𩔂，郢人進步何瞻矚。
工夫不到不方圓，言語不通非眷屬。
事不然兮詎冥旭，我不然兮何斷續。
慇懃爲報道中人，若戀玄關即拘束。